শারদোৎসবের প্রস্তুতিলগ্নেই থাবা বসাল ডেঙ্গি। কেড়ে নিল বরাহনগর ছাত্র সম্মিলনী ক্লাবের সদস্যদের যাবতীয় আনন্দ।
বরাহনগর পুরসভার ২৬ নম্বর ওয়ার্ডের ছাত্র সম্মিলনী ক্লাবের পুজো ফি-বছর জাঁকজমক করেই হয়। এবারও প্রথম থেকে প্রস্তুতি ছিল তেমনই। কিন্তু পুজোপ্রাঙ্গণের পাশের বাড়ির বাসিন্দা মহুয়া রায়ের (৪৭) মৃত্যুতে পুজোর পুরনো জৌলুসে ভাটা পড়েছে। দিনকয়েক আগে চন্দননগর থেকে আনা আলোকসজ্জার বন্দোবস্ত সম্পূর্ণ হয়ে গেলেও এখনও পর্যন্ত সেই আলো জ্বালানো হয়নি। বৃহস্পতিবার, পঞ্চমীর সন্ধ্যায় কার্যত নমো-নমো করে পুজোর উদ্বোধন করা হয়েছে। তার ঘণ্টাতিনেক আগে পর্যন্তও মাইকে বাজেনি আগমনীর সুর। নিঃশব্দে উদ্বোধনের প্রস্তুতি সেরেছেন ক্লাবের সদস্যেরা। পুজোপ্রাঙ্গণ সংলগ্ন এলাকাকে গ্রাস করেছে বিষাদ। 
এদিন দুপুরেই বাড়িতে বসে মহুয়ার স্বামী রণজিৎ রায় জানাচ্ছিলেন তাঁর স্ত্রীয়ের ডেঙ্গির সংক্রমণ ধরা পড়া থেকে শুরু করে পরবর্তী ঘটনাবলির কথা। রণজিৎ জানান, গত ২৯ সেপ্টেম্বর জ্বর নিয়ে অফিস থেকে বাড়ি ফেরেন মহুয়া। রক্তপরীক্ষা করে পরদিনই জানা যায়, তিনি ডেঙ্গিতে আক্রান্ত। গত মঙ্গলবার বিধাননগরের একটি বেসরকারি হাসপাতালে মৃত্যু হয় মহুয়ার। পুজোর অন্যতম উদ্যোক্তা রাজু নাহা বলেন, ‘‘মহুয়ার পরিবার তো বরাবরই আমাদের পুজোর সঙ্গে যুক্ত ছিল। এমন এক সদস্যের মৃত্যুতে পুজোর জৌলুস তো কমবেই!’’ 
ছাত্র সম্মিলনীর পুজোর সভাপতি তথা বরাহনগর পুরসভার এক পুরপ্রধান পারিষদ আলপনা নাহা স্বীকার করে নিয়েছেন, ডেঙ্গিতে মৃত্যু হয়েছে মহুয়ার। এমনকী, স্থানীয় বাসিন্দাদের দাবি, পুরপ্রধান পারিষদ নিজেও একবার ডেঙ্গিতে আক্রান্ত হয়েছিলেন। আলপনা অবশ্য সরাসরি সেকথা মানতে চাননি। তাঁর দাবি, ডেঙ্গির কিছু লক্ষণ দেখা গিয়েছিল তাঁর শরীরে।